Rexhep Dizdari

Rexhep Dizdari (Shkodër, 1895 - 1976) ka qenë arsimtar veteran i shkollave shqipe, hartues tekstesh shkollore si dhe vullnetar në dy luftëra patriotike, atë të Shkodrës dhe të Vlorës.

 Biografia 
Ka mbaruar ryzhdien e Shkodrës dhe pas një shkëputjeje, ndoqi Kolegjën e Shën Mitër Koronës në një vit me Avni Rustemin. Filloi karrierën si mësues në fshatrat e Gjirokastrës më 1919 dhe më pas në ato të Vlorës. Më tej në Shijak, Berat, Krujës, Prishtinë dhe në gjimnazin e Shkodrës. Në vitet 1924-27 qëndroi si emigrant politik Itali pas përfshirjes në Lëvizjen e Qershorit. Deri më 1960, vitin kur doli në pension, ka shërbyer në shkollat e vendlindjes si mësues e si drejtor.

Deri në moshë të thyer u interesua për kulturën popullore dhe mblodhi nga goja e popullit material folklorik dhe etnografik. Sidomos nga proza dhe mjekësia popullore. Për t'u përmendur vepra Të dhëna nga mjekësia popullore e viseve të Veriut së bashku me bashkëqytetarin Hysni Ndoja. Punim i cili ka rëndësi edhe në rrafsh etnografik, gjuhësor dhe historik. Gjithashtu me interes është edhe studimi Pazari i Shkodrës i botuar tek e përvjetshmja Shkodra, botim i vitit 1966.

 Referime 
Kategoria:Mësues shqiptarë të shekullit XX
Kategoria:Lindje 1895
Kategoria:Vdekje 1976
Kategoria:Njerëz nga Shkodra
Kategoria:Njerëz nga Vilajeti i Shkodrës
Kategoria:Folkloristë shqiptarë